રથયાત્રા સમયે પણ ‘લઠ્ઠાકાંડ’નું ફરી જાગેલું ભૂત પોલીસને દોડાવી રહ્યું છે. પોલીસે હવે બૂટલેગરોના ઘર બહાર ચોકી-પહેરો શરૂ કર્યો છે. પણ, રોજી-રોટી માટે દારૂ ગાળવાનો ધંધો કરતાં અમુક વિસ્તારના બૂટલેગરો પોલીસની નજર ચૂકવીને ઘરમાં દારૂ ગાળતા હોવાની વિગતો ચર્ચામાં છે. પોલીસની નજર ચૂકવીને ગાળવામાં આવતો દેશી દારૂ મોંઘા ભાવે ખરીદવામાં આવી રહ્યો છે. ચોંકાવનારી વાત એ છે કે, દારૂ પકડવા દોડતી પોલીસ છડેચોક વેચવામાં આવતી ‘ગોળની રસી’નું વેચાણ અટકાવવા કોઈ કાર્યવાહી કરતી નથી. બીજી તરફ, દારૂના ધંધાર્થીઓ એ વાતે આશ્વસ્ત છે કે રથયાત્રાનો દિવસ નજીક આવશે તેમ પોલીસનું ધ્યાન એ તરફ જ કેન્દ્રીત થશે. આ સમયે ‘રાહત’ થશે ને ફરી દારૂનો ધંધો ખુલશે તેવી ચર્ચા છે.